Εβδομάδα Μικρών Βιβλιοπωλείων

Συνάντηση με τον Μιχάλη Μακρόπουλο
2024-06-02 19:00 - 21:00 (Europe/Athens) | ΚΟΥΚίΔΑ, Αποστόλου Παύλου 64, Κόρινθος, 20131, Ελλάδα
Ο συγγραφέας και μεταφραστής Μιχάλης Μακρόπουλος συναντά τη Λέσχη Ανάγνωσης της Κουκίδας σε μια βραδιά αφιερωμένη στο έργο του.
Ο Μιχάλης Μακρόπουλος γεννήθηκε στην Αθήνα το 1965, σπούδασε βιολογία στο Πανεπιστήμιο Αθηνών κι εργάζεται ως μεταφραστής λογοτεχνίας από τα αγγλικά και τα γαλλικά (έχοντας μεταφράσει αρκετά έργα των Ernest Hemingway, Truman Capote, F.S. Fitzgerald, John Steinbeck, Ray Bradbury, Stephen King, Saul Bellow, Richard Powers, Michel Faber, Antoine de Saint-Exupery, Martin Amis, κ.ά.). Έχει εκδώσει έντεκα βιβλία για ενήλικες, καθώς και βιβλία για παιδιά. Έχει τιμηθεί μεταξύ άλλων με το Βραβείο Διηγήματος/Νουβέλας του Περιοδικού «www.oanagnostis», το Κρατικό Βραβείο Διηγήματος/Νουβέλας και το Βραβείο Παιδικού Λογοτεχνικού Βιβλίου.
Για ενήλικες

Escape book: Απόδραση από το πειρατικό καράβι
2024-06-02 12:00 | Ετσι κάνουν οι μπαλαρίνες, Στεργίου Πολυδώρου 61, Θεσσαλονίκη, 54634, Ελλάδα
Οι μπαλαρίνες υποδέχονται τη συγγραφέα Βίκυ Ξανθοπούλου και τις εκδόσεις Παπαδόπουλος σε μια παρουσίαση γεμάτη φαντασία, δημιουργικότητα και παιχνίδι.
Θα ακονίσουμε το μυαλό μας, θα λύσουμε γρίφους, θα βρούμε τον κρυμμένο θησαυρό, μπορεί και να αποδράσουμε!
Για παιδιά 6+

Ο κύριος ΚΙΧ και το μυστικό κουτί των ήχων
2024-06-02 11:30 | Βιβλιοπωλείο Κλαυδιανός, Ευγενίδου 16, Ζάκυνθος, 29100, Ελλάδα
Η ευρηματική και διαδραστική παράσταση συνδυάζει μοναδικά τη θεατρική αφήγηση, τη σωματική έκφραση και τους προηχογραφημένους ήχους, με τα παιδιά να συμμετέχουν ενεργά καθ’ όλη τη διάρκεια, αναγνωρίζοντας ήχους, διακρίνοντας τα μουσικά ηχοχρώματα και βοηθώντας τον κύριο ΚΙΧ να υπερπηδήσει τις δυσκολίες που αντιμετωπίζει στον δρόμο του, να πάρει τη ζωή στα χέρια του και να κάνει αυτό που αγαπά!
Με σκηνικά αντικείμενα που μετατρέπονται επί σκηνής, άλλοτε σε ήρωες, άλλοτε σε οχήματα και άλλοτε σε πύργους με μυστικές εισόδους, η φαντασία των παιδιών αφήνεται ελεύθερη να πλάσει τους χαρακτήρες και τους χώρους, όπως το κάθε παιδί επιθυμεί, θυμίζοντας το καθημερινό τους ελεύθερο φαντασιακό παιχνίδι!
Η θεατρική παράσταση θα πραγματοποιηθεί στο Θέατρο Σαρακινάδου.
Για παιδιά 3+

Τι δουλειά έχει ένα λιοντάρι στη βιβλιοθήκη μας;
2024-06-02 11:00 | Το Σπίτι του Βιβλίου BooKafe, ΕΤΕΟΚΛΕΟΥΣ 28, Θεσσαλονίκη, 54250
Μια εκδήλωση ύμνος στον χώρο της βιβλιοθήκης. Η Αθηνά με το Λευκό Άτι της θα μας βοηθήσει να γίνουμε όλοι λιοντάρια (με facepainting) θα συζητήσουμε με τα παιδιά τους κανόνες που έχουν οι βιβλιοθήκες και θα μας αφηγηθεί το παραμύθι “Το λιοντάρι της βιβλιοθήκης” της Knudsen Michelle (εκδ. Παπαδόπουλος). Αφού τελειώσει θα σχολιάσουμε αν εμείς καταφέραμε να ακολουθήσουμε τους κανόνες. Στο τέλος θα συνεργαστούμε όλοι μαζί ώστε να φτιάξουμε τα δικά μας λιοντάρια.
Για παιδιά 3+

Έλα να ψηλώσουμε μαζί με τον Μάριο Μάζαρη!
2024-06-02 11:00 | Παπουτσωμένος Λύκος, ΚΑΓΙΑΜΠΗ 3, Ηράκλειο, 71201, ΕΛΛΑΔΑ
Εκδήλωση για γονείς και εκπαιδευτικούς με τον εκπαιδευτικό και συγγραφέα Μάριο Μάζαρη με αφορμή το βιβλίο του «Έλα να ψηλώσουμε μαζί» (εκδ. Μεταίχμιο).
Τι μας ψηλώνει;
Μπορούμε από μόνοι μας να το δούμε να γίνεται;
Οι ιστορίες των άλλων πόσο ρόλο παίζουν στη δική μας καθημερινότητα;
Μια συζήτηση για γονείς και ανθρώπους που αγκαλιάζουν το παιδί μέσα τους, μέσα από αληθινές ιστορίες, πολλά παπούτσια και πολλούς ρόλους: εμείς ως παιδιά, εμείς ως γονείς, εμείς ως δάσκαλοι, εμείς ως σύντροφοι, εμείς ως εμείς.
Έλα να ψηλώσουμε μαζί, να αγκαλιάσουμε τα σωστά και τα λιγότερο σωστά μας και να ψηλώσουμε μαζί.
Η εκδήλωση θα πραγματοποιηθεί στο Cafe Dizzy (Λευθεραίου 9, Ηράκλειο Κρήτης).
Για ενήλικες

Η περιπέτεια μιας Μπλε κουκκίδας
2024-06-01 19:00 | ΔιαβάΖΩ Παραμύθια, Κολχικό Λαγκαδά, Θεσσαλονίκη, 57200, Ελλάδα
Με αφορμή το βιβλίο “Η περιπέτεια μιας Μπλε κουκκίδας” (εκδ. Διάνοια) η συγγραφέας Χριστίνα Κρητικού αφηγείται το ταξίδι μιας μικρής μπλε κουκκίδας που προσπαθεί να πραγματοποιήσει το όνειρό της και να αποδεχτεί τον εαυτό της.
Για παιδιά 4+

Το τραγούδι του προφήτη
2024-06-01 19:00 | Λεμόνι, Ηρακλειδών 22, Αθήνα, 11851, Ελλάδα
Η Λέσχη ανάγνωσης ”Συνάντηση” συζητά για το βραβευμένο με Booker (2023) βιβλίο ”Το τραγούδι του προφήτη” (εκδ. Gutenberg).
Ένα χτύπημα στην πόρτα μια βροχερή νύχτα αλλάζει τη ζωή της Άιλις. Δύο αξιωματικοί της νεοσύστατης μυστικής αστυνομίας αναζητούν τον άντρα της. Ποια θα είναι η τύχη τόσο του ίδιου όσο και του πρωτότοκου γιου τους ; Η πατρίδα της, η Ιρλανδία, βρίσκεται στο έλεος μιας δικτατορικής κυβέρνησης. Η πόλη της, το Δουβλίνο, είναι το κέντρο μιας αιματηρής εμφύλιας διαμάχης, κι εκείνη πρέπει να προστατέψει τα παιδιά της και τον ηλικιωμένο πατέρα της. Πόσο μακριά θα φτάσει για να σώσει την οικογένειά της; Και τι –ή ποιον– θα υποχρεωθεί να αφήσει πίσω;
Για ενήλικες

Ο Μαγικός Κόσμος της Χημείας
2024-06-01 18:30 | Βιβλιοπωλείο Ψάλτου, 21ης Ιουνίου 201, Κιλκίς, 61100, Ελλάδα
Με αφορμή το βιβλίο “Τα πειράματα του Mr Chem” (εκδ. Κλειδάριθμος) η φιλόλογος Όλγα Κυριάκου και η χημικός Ευτυχία Παυλίδου, θα μας μιλήσουν για την δύναμη των λέξεων της συνεργασίας & της συμμετοχής, αλλά και τον ρόλο της χημείας στην καθημερινότητά μας, μέσα από απλά πειράματα με νερό!
Για παιδιά 8+ (Απαραίτητη η δήλωση συμμετοχής)

Κοντά στις ράγιες
2024-06-01 18:00 | Βιβλιοπαίζουμε, ΣΜΥΡΝΗΣ 5, ΝΕΑ ΦΙΛΑΔΕΛΦΕΙΑ, Αθήνα, 14341, ΕΛΛΑΔΑ
Με την Γεωργία Ζάχαρη, μία από τις δημιουργούς της διασκευής του αγαπημένου μυθιστορήματος της Άλκης Ζέη, “Κοντά στις ράγιες”, σε graphic novel (εκδ. Μεταίχμιο), θα ζωγραφίσουμε τους φίλους μας και θα μάθουμε πώς φτιάχνουμε κόμικς.
Για παιδιά 6+

Η Φουντουκίτσα και το Πράσινο Δέντρο
2024-06-01 18:00 | Το Σπίτι του Βιβλίου BooKafe, ΕΤΕΟΚΛΕΟΥΣ 28, Θεσσαλονίκη, 54250
Με τη βοήθεια της Αρετής από το «Παραμυθένιο Αερόστατο» θα παρουσιάσουμε το παιδικό βιβλίο «Η Φουντουκίτσα και το Πράσινο Δέντρο» (εκδ. iwrite) της Ελένης Κορωνάκη.
Μαζί με τη συγγραφέα θα διαβάσουμε το βιβλίο, θα μάθουμε τι είναι η δενδροφύτευση και θα κάνουμε μια όμορφη κατασκευή.
Θα καταφέρει η μικρή Φουντουκίτσα, με τη βοήθεια των παράξενων φίλων της, να σώσει το Δέντρο της Ζωής από την καταστροφική μαγεία των τριών κακών μάγων;
Αλήθεια, πόση μαγεία κρύβουν η αγάπη, το τραγούδι και η συνεργασία;
Για παιδιά 3+

Εφηβεία: Η μεγάλη έκρηξη
2024-06-01 18:00 | Χάρτινο Καράβι, Πίνδου 39, Νέα Φιλαδέλφεια,, Αθήνα, 14342
Με χαρά θα υποδεχθούμε στο Χάρτινο Καράβι την ψυχολόγο-παιδοψυχολόγο και συγγραφέα, Σοφία Ανδρεοπούλου, για μια συζήτηση γύρω από το βιβλίο της “Εφηβεία: Η μεγάλη έκρηξη” (εκδ. Διόπτρα). Σε οικείο κλίμα, η συγγραφέας θα συζητήσει με τους παρευρισκόμενους γονείς και εκπαιδευτικούς σχετικά με καίρια θέματα που αφορούν την εφηβική ηλικία και θα υπογράψει αντίτυπα του βιβλίου της.
Ένας χρήσιμος οδηγός… επιβίωσης για γονείς με παιδιά στην εφηβεία.
Για ενήλικες (Απαραίτητη η δήλωση συμμετοχής)

Μικροαφήγηση με τον γιάννη αντάμη [day two]
2024-06-01 18:00 | Οκτάνα, Ισαύρων 8, Θεσσαλονίκη, 54622, Ελλάδα
Δεύτερη δίωρη συνάντηση γραφής πολύ μικρής φόρμας με τον Γιάννη Αντάμη.
Μπορείτε να παρακολουθήσετε είτε μία είτε και τις δύο συναντήσεις.
Για δηλώσεις συμμετοχής μείνετε συντονισμέν@ στα σόσιαλ της Οκτάνας [#oktanabooks]
Ελάτε έτοιμ@ για γράψιμο και φαν!
Για ενήλικες

Printing life
2024-06-01 17:00 - 22:00 | Τρυποκάρυδος Βιβλιοπωλείο, ΑΓΙΟΥ ΓΕΡΑΣΙΜΟΥ 28, ΖΩΓΡΑΦΟΥ, Αθήνα, 15771, ΕΛΛΑΔΑ
Για όλες τις ηλικίες

Περιοδικό ΒΛΑΒΗ
2024-06-01 17:00 | Ακυβέρνητες Πολιτείες Συνεργατικό Βιβλιοπωλείο-Καφέ, Αλ. Σβώλου 28, Θεσσαλονίκη, 54622, Ελλάδα
Παρουσίαση της περιοδικής έκδοσης ΒΛΑΒΗ από τα μέλη της συντακτικής ομάδας.
Για ενήλικες

Κυκλοφοριακή αγωγή
2024-06-01 16:00 - 18:00 | Φωτίου Μύρενα, ΑΕΡ. ΓΙΑΝΝΑΡΕΛΗ 3, ΜΥΤΙΛΗΝΗ, Λέσβος, 81100, ΕΛΛΑΔΑ
Μαθαίνουμε στα παιδιά την ασφαλή κυκλοφορία στους δρόμους.
Για όλες τις ηλικίες

Οριστικά φαινόμενα
2024-06-01 13:00 | Πολύεδρο, ΚΑΝΑΚΑΡΗ 147, Πάτρα, 26441, ΕΛΛΑΔΑ
Μια συζήτηση με αφορμή τη δεύτερη ποιητική συλλογή του Σπύρου Γούλα με τίτλο “Οριστικά φαινόμενα” (εκδ. Πόλις). Για το βιβλίο θα μιλήσουν ο συγγραφέας Ανδρέας Κότσιφας και η Υποψήφια Διδάκτωρ Φιλολογίας Δήμητρα Τζουραμάνη.
Για ενήλικες

Μα που πήγαν όλοι;
2024-06-01 13:00 | ΚΟΥΚίΔΑ, Αποστόλου Παύλου 64, Κόρινθος, 20131, Ελλάδα
Είστε έτοιμοι και έτοιμες για μια περιπέτεια στο μουσείο;
Mια διαδραστική συνάντηση που θα μας ταξιδέψει
στη χώρα της φιλίας, της αλήθειας και της Τέχνης.
Γιατί η Τέχνη δε δίνει μόνο ζωή – είναι και η ίδια ολοζώντανη.
Σε συνεργασία με τη Λέσχη Ανάγνωσης του βιβλιοπωλείου μας.
Για παιδιά 5+

Βιβλιοπώλες για μια μέρα: Μιλτιάδης Πολυβίου και Φαίδων Χατζηαντωνίου
2024-06-01 12:00 - 15:00 | Μυθιστορία, Γ. Βαφοπούλου 20, Θεσσαλονίκη, 54646, Ελλάδα
Το βιβλιοπωλείο ΜΥΘΙΣΤΟΡίΑ σας προσκαλεί το Σάββατο 1η Ιουνίου στην εκδήλωση “Βιβλιοπώλης & Βιβλιοπώλισσα για μια μέρα” στο πλαίσιο εορτασμού της Εβδομάδας Μικρών Βιβλιοπωλείων που πραγματοποιείται από τις 27/05-01/06 σε όλη την Ελλάδα.
Από τις 12:00 έως τις 3:00μμ καλεσμένοι μας θα είναι δύο αγαπητοί φίλοι και επιστήμονες, ο κ. Μιλτιάδης Πολυβίου και ο κ. Φαίδων Χατζηαντωνίου, με έντονη και σημαντική παρουσία στον κοινωνικό ιστό της πόλης της Θεσσαλονίκης, αλλά και στην πολιτιστική κληρονομιά του τόπου μας.
Με την ευκαιρία αυτή θα έχουμε τη δυνατότητα να τους γνωρίσουμε καλύτερα, να μας ενημερώσουν για το έργο τους και να μοιραστούμε την αγάπη μας για τα βιβλία.
Για όλες τις ηλικίες

Χωροταξικές συν-διηγήσεις
2024-06-01 12:00 | Βιβλιοπωλείο Ροδαλινά, ΚΟΝΩΝΟΣ 35-37, ΠΑΓΚΡΑΤΙ, Αθήνα, 11634, ΕΛΛΑΔΑ
Ο συγγραφέας Γιάννης Πανουτσόπουλος μάς προσκαλεί σε ένα δημιουργικό εργαστήρι συν-γραφής πάνω στη φόρμα του μικροδιηγήματος. Οι συμμετέχοντες / συμμετέχουσες θα κληθούν να δημιουργήσουν τη δική τους μικρή ιστορία αφού πρώτα προσεγγίσουν τη μικρή φόρμα με βάση τους άξονες Συμπύκνωση-Κλιμάκωση-Ροή.
Τρίωρο εργαστήρι με ενδιάμεσο διάλειμμα.
Για ενήλικες (Απαραίτητη η δήλωση συμμετοχής)

Πάρτι γενεθλίων στο Booktique
2024-06-01 12:00 | Booktique Bookstore, Πατρ. Ιωακείμ 21 Κολωνάκι, Αθήνα, 10675, Ελλάδα
Το βιβλιοπωλείο Booktique και οι εκδόσεις Μάρτης σας προσκαλούν σε μία ξεχωριστή γιορτή! Με αφορμή τα δέκα χρόνια από την ίδρυση των Εκδόσεων Μάρτης, σας προσκαλούμε να γιορτάσουμε ταξιδεύοντας μαζί στον μαγικό κόσμο του Άλφονς! Η θεατρική ομάδα Ανεμόμυλοι θα μας γνωρίσουν τον Άλφονς, τον αγαπημένο ήρωα των παιδιών μέσα από μια διαδραστική εκπαιδευτική παρουσίαση
με πολύ κέφι, μουσική και παιχνίδι!
Για παιδιά 4+

Το σχολείο της ζούγκλας μαθαίνει κοκορίστικα
2024-06-01 12:00 | Onar Bookstore, Λ. ΔΗΜΟΚΡΑΤΊΑΣ 69, ΗΛΙΟΥΠΟΛΗ, Αθήνα, 19009, ΕΛΛΑΔΑ
Η παιδαγωγός και συγγραφέας Ελισσάβετ Αγόρου ζωντανεύει για τους μικρούς Οναρίτες και τις μικρές Οναρίτισσες το βιβλίο της “Το σχολείο της ζούγκλας μαθαίνει κοκορίστικα” (εκδ. Πνοή) και βοηθάει την κοτούλα Χαχανε που έχει έρθει από πολύ μακριά να συμπεριληφθεί στο νέο της σχολείο στη ζούγκλα. Πώς; Μα με τον μοναδικό δρόμο που καταλαβαίνουν τα παιδιά! Τη συνεργασία και την αγάπη!
Για όλες τις ηλικίες

Μικρός οδηγός Βιβλίων
2024-06-01 12:00 | Ετσι κάνουν οι μπαλαρίνες, Στεργίου Πολυδώρου 61, Θεσσαλονίκη, 54634, Ελλάδα
Τα βιβλία μας ανοίγουν μια πόρτα σε έναν φανταστικό κόσμο.
Παρέα με τη συγγραφέα Σταυρούλα Παγώνα και τις εκδόσεις Ίκαρος και με οδηγό τον μικρό Έντι, ελάτε να ανακαλύψουμε μαζί τον μαγικό κόσμο της φιλαναγνωσίας, σ’ ένα παιδικό βιβλίο που διαβάζεται και παίζεται. Εσείς ξέρετε πόσα διαφορετικά πράγματα μπορεί να κάνει κανείς με ένα βιβλίο;
Για παιδιά 3+

Με ένα χάρτινο φεγγαράκι... ταξιδεύω
2024-06-01 12:00 | Kybos Pen Shop, ΛΥΚΟΥΡΓΟΥ 4, ΧΑΛΑΝΔΡΙ, Αθήνα, 15231, ΕΛΛΑΔΑ
Με ένα χάρτινο φεγγαράκι ταξιδεύουμε και αναζητούμε έναν μύθο της μουσικής, τον Μάνο Χατζιδάκι!
Τον Μάνο που γεννήθηκε μια χειμωνιάτικη νύχτα που οι τρεις μοίρες του δέντρου της καλοσύνης τον αναζήτησαν και του χάρισαν τα δώρα τους: επτά νότες πασπαλισμένες με ζάχαρη για να του γλυκαίνουν τη ζωή, μουσική για να έχει στη ζωή του τραγούδια, κι ένα μικρό χάρτινο φεγγαράκι για να ταξιδεύει παντού!
Ταξιδεύουμε λοιπόν κι εμείς με τον Μάνο Χατζιδάκι πάνω στο χάρτινο φεγγαράκι και αφηγούμαστε την ιστορία του μέσα από τραγούδια. Μια μουσικοθεατρική συνάντηση με τη συγγραφέα του βιβλίου Δέσποινα Μπογδάνη – Σουγιούλ (εκδ. Πατάκη).
Τη συγγραφέα συνοδεύει ο πιανίστας, Ανδρέας Μπουτσικάκης.
Για παιδιά 5+

Παιχνίδι χαμένου… βιβλίου!
2024-06-01 12:00 | Book & Art, Κομνηνάκη 5, Μυτιλήνη, 81100, Ελλάδα
Έχεις παίξει ποτε παιχνίδι χαμένου θησαυρού; Έχεις την εντύπωση πως είσαι πολύ καλός ή καλή σε αυτό; Σε προκαλούμε να έρθεις να παίξεις στο πιο συναρπαστικό παιχνίδι χαμένου βιβλίου!!
Για παιδιά 4+

Οικογένεια Δωματίου
2024-06-01 12:00 | Χάρτινο Καράβι, Πίνδου 39, Νέα Φιλαδέλφεια,, Αθήνα, 14342
Με αφορμή το βιβλίο “Οικογένεια Δωματίου” (εκδ. Ψυχογιός) η συγγραφέας Μαρία Γιαγιάννου και η εικονογράφος Ίρις Σαμαρτζή θα υποδεχτούν τους μικρούς μας φίλους στην αυλή του Χάρτινου Καραβιού και με τον μοναδικό τους τρόπο θα μας δείξουν ότι ακόμα κι ένα άδειο δωμάτιο μπορεί να γεμίσει θαύματα με τη δύναμη της φαντασίας και της αγάπης.
Όταν ένα δωμάτιο επιμένει να είναι άδειο, τι μπορεί να το γεμίσει; Να ένας γρίφος για να επιλύσει η οικογένεια Δωματίου. Έχοντας μόλις μετακομίσει στο καινούργιο τους σπίτι, δύο γονείς, τρία παιδιά, μια γιαγιά και μια γάτα βρίσκονται κιόλας εκεί πριν καταφθάσουν τα πράγματά τους. Χωρίς παιχνίδια, βιβλία και οθόνες, τι απομένει να κάνουν στο άδειο σπίτι; Τι άλλο παρά να το γεμίσουν! Όμως με τι…;
Μια αστεία φαντασμαγορία δωματίου, που θέλει να διαβεβαιώσει κάθε παιδί, αλλά και κάθε γονέα, ότι ακόμα κι ένα άδειο δωμάτιο μπορεί να γεμίσει θαύματα μόνο με τη δύναμη της φαντασίας, ιδίως όταν η αγάπη ξεπερνά κάθε φαντασία.
Για παιδιά 4+

Το πειρατικό Πιτς Radio
2024-06-01 12:00 | Ο Γάτος Μαουρίτσιο, Ευτυχίδου 6 - 8, Αθήνα, 11635, Ελλάδα
Ελάτε να συντονιστούμε στο “πειρατικό Πιτς Radio” (εκδ. Ίκαρος)!
Γνωρίσετε από κοντά την Ευτυχία Γιαννάκη και τη Σοφία Τουλιάτου και να λύσετε μαζί με τον ντετέκτιβ Μικρό Μπλε το τρομακτικότερο μυστήριο της καριέρας του: Σημειώματα με αλλόκοτα στιχάκια, ανεξήγητα ίχνη και κραυγές άγριων ζώων αναστατώνουν όλο το νησί. Για να λυθεί το μυστήριο οι λιλιπούτειοι εξερευνητές θα χρειαστεί εκτός από τα μάτια τους να χρησιμοποιήσουν και την ακοή τους!
Για όλες τις ηλικίες
ΑΚΥΡΩΘΗΚΕ

Το περιοδικό ΒΛΑΒΗ προτείνει βιβλία στις Ακυβέρνητες Πολιτείες
2024-06-01 12:00 | Ακυβέρνητες Πολιτείες Συνεργατικό Βιβλιοπωλείο-Καφέ, Αλ. Σβώλου 28, Θεσσαλονίκη, 54622, Ελλάδα
Τα μέλη της συντακτικής ομάδας του περιοδικού ΒΛΑΒΗ γίνονται βιβλιοπώλες & βιβλιοπώλισσες για μια μέρα στις Ακυβέρνητες Πολιτείες.
Για όλες τις ηλικίες

Όταν η καρδιά μου γεμίζει
2024-06-01 12:00 | Koukoubook, Αγν στρατιώτου 34, Καλλιθέα Αθήνα, 17673, Ελλάδα
Η Ελένη Βασιλειάδη μας παρουσιάζει το νέο της βιβλίο “Όταν η καρδιά μου γεμίζει” (εκδ. Παπαδόπουλος).
Από το πρωί, η Σοφία παρατηρεί ότι έχουν σχηματιστεί «σύννεφα» πάνω από το κεφάλι της μαμάς. Αποζητά την αγάπη της με αγκαλιές και παιχνίδια, αλλά η μαμά έχει μόνο δουλειές και σκοτούρες.
Το απόγευμα, η Σοφία ξεσπά. Τότε επιτέλους η μαμά διώχνει τα σύννεφά της και μαθαίνει κάτι πολύ σημαντικό για τον κόσμο της Σοφίας και είναι αυτό που θα κάνει όλη τη διαφορά…
Μια αληθινή ιστορία για το δοχείο της αγάπης που, μικροί και μεγάλοι, έχουμε όλοι μέσα μας, και γεμίζει όταν συνδεόμαστε και επικοινωνούμε.
Για παιδιά 3+

Έλα μαζί μας κι εσύ!
2024-06-01 12:00 | Βινιέτα, Κανάρη 66, Θεσσαλονίκη, 54453, Ελλάδα
Με αφορμή το βιβλίο “Έλα μαζί μας κι εσύ” (εκδ. Πατάκη) της Halls Smriti, η αφηγήτρια Σουλτάνα Ξ. θα μας παρουσιάσει με έναν ιδιαίτερο παιγνιώδη τρόπο ένα ντουέτο φοβερό! Αυτό του σκίουρου και του αρκούδου. Έλα όμως που θέλει να μπει στην παρέα τους μια κότα αλανιάρα. Θα μπορέσουν να της κάνουν χώρο; Μια εύθυμη ξεσηκωτική ιστορία που μιλάει για την αρμονία που δημιουργεί μια ειλικρινής φιλία και την ανάγκη που νιώθουμε όλοι μας να ανήκουμε σε μια παρέα.
Για παιδιά 3+

Εργαστήριο χρωμάτων
2024-06-01 12:00 | Βιβλιοπρόταση, Μητροπόλεως και Χαϊμαντά 5-7, Αθήνα, 15122, Ελλάδα
Η ομάδα του Atelier Nethys προσκαλεί παιδιά και γονείς να ταξιδέψουν μαζί σε φανταστικούς κόσμους με όχημα τη ζωγραφική και οδηγό τα συναισθήματά μας.
Στο βιβλιοπωλείο ΒιβλιοΠρόταση, θα δημιουργηθεί ένα ζωντανό εργαστήριο γεμάτο χρώματα και υλικά, όπου γονείς και παιδιά θα ανακαλύψουν τη χαρά της εικαστικής έκφρασης μέσα από το χρωματισμό και τις χειροτεχνίες. Μοναδικά σχέδια και χαρακτήρες θα περιμένουν να ζωντανέψουν από τις πινελιές των μικρών μας φίλων, ενεργοποιώντας τη φαντασία και τη δημιουργικότητα τους.
Συν-μετέχουμε και συν-διαμορφώνουμε με εν-συν-αίσθηση τον κόσμο μας!
Η εκδήλωση απευθύνεται σε γονείς και παιδιά Δημοτικού (5-8 χρονών).
(Απαραίτητη η δήλωση συμμετοχής)
